1.לפניי תביעת שיבוב, בסדר דין מהיר, בגין תגמולי ביטוח ששילמה התובעת למבוטחה בגין נזקי רכוש שנגרמו לו בתאונת דרכים נטענת מיום 03.02.2014, בין כלי רכב, מ"ר 53-101-12 (להלן: "רכב התובעת") לבין כלי רכב, מ"ר 26-667-67 (להלן: "רכב הנתבעת") (ולהלן: "התאונה").
2.התובעת טוענת כי האחריות לקרות התאונה חלה על נהג רכב הנתבעת אשר פגע ברכב התובעת בעודו עומד בחניה כדין ועל פי הודאתו של נהג רכב הנתבעת בדבר גרימת התאונה.
מנגד, הנתבעת אינה מכחישה את עצם אחריות נהג רכבה לתאונה, אולם טוענת כי הנזק שנגרם לרכב התובעת כתוצאה מהתאונה, הוא נמוך משמעותית מהיקף הנזק המתואר בכתב התביעה. לטענת הנתבעת דובר על פגיעה קלה ביותר בכנף הימינית הקדמית ברכב התובעת. עוד טוענת הנתבעת כי הנזק ברכב התובעת שנמצא בחוות דעת השמאי מטעם התובעת נגרם שלא כתוצאה מרכב הנתבעת. יתירה מזאת, מציינת הנתבעת כי היא שילמה לתובעת בגין עלות תיקון הנזק סך של 2,253 ₪ בהתאם להצעת המחיר לתיקון נזקי רכב התובעת.
3.למעשה, אין מחלוקת לעניין עצם קרות התאונה ולעניין האחריות לתאונה, אלא המחלוקת היא לעניין הנזק בלבד.
4.נערכה לפניי ישיבת הוכחות שבה נשמעו ראיות הצדדים, העידו הבעלים של רכב התובעת ורעייתו אשר נוהגת בו וכן העידו נהג רכב הנתבעת ובעל מוסך הפחחות אליו הגיעו הבעלים של רכב התובעת והבעלים של רכב הנתבעת על מנת לקבל הצעת מחיר לתיקון נזקי רכב התובעת כתוצאה מהתאונה.
בתום שמיעת עדויות העדים, סיכמו ב"כ הצדדים את טענותיהם בעל פה.